Jacob Jensen (V), 2008-10-09:
De finansielle markeder står i dag i en meget speciel og vanskelig situation.
Det har betydet, at lånemarkederne stort set har været frosset til, og det har derfor været vanskeligt at finde finansiering selv til solide investeringsprojekter og privat byggeri.
Den langsigtede effekt af en fortsat ustabilitet på de finansielle markeder vil ikke blot kunne få helt uoverskuelige konsekvenser for de direkte involverede banker, aktionærer og indskydere, men vil også kunne aflede effekter i forhold til resten af samfundsøkonomien.
Aktiviteter vil ikke kunne gennemføres, produktionen vil blive mindre, og job vil kunne komme i fare, hvis der ikke handles.
Og derfor handler vi nu.
Jeg hilser det derfor på Venstres vegne yderst velkommen, at regeringen med finansministeren og økonomi- og erhvervsministeren i spidsen hen over weekenden fik lavet en aftale med banksektoren, så der spændes et sikkerhedsnet ud under bankerne for derigennem at kunne skabe ro og stabilitet.
Jeg vil også gerne kvittere for, at sektoren selv har påtaget sig et ansvar ved at indgå aftalen.
Vi kunne selvfølgelig godt udelukkende gennem lovgivning have gennemtvunget forskellige tiltag, men jeg tror, at den positive effekt, som handlingsplanen her utvivlsomt …
Vi kunne naturligvis godt udelukkende gennem lovgivning have gennemtvunget forskellige tiltag, men det er min vurdering, at den positive effekt af handlingsplanen, som vi utvivlsomt vil opleve i den kommende tid, vil blive langt større, når sektoren selv er med i en sådan frivillig aftale og selv har spillet en aktiv rolle i handlingsplanens udformning.
Og jeg vil derfor også gerne kvittere for, at andre politiske partier positivt har bakket op om aftalen i den svære situation, vi står i.
Der er med aftalen tale om betydelige stramninger i forhold til bankernes ageren i den kommende 2-års-periode.
Det vil i perioden bl.a. ikke være muligt for bankerne at lave nye aktieoptionsprogrammer eller udbetale udbytte.
Med aftalen oprettes der et statsligt afviklingsselskab, som skal sælge eller afvikle nødlidende pengeinstitutter eller på anden måde sikre de simple kreditorers krav.
Bankerne skyder op til 35 mia. kr. ind i selskabet mod til gengæld at opnå en statsgaranti ud over 35 mia. kr., således at indskydernes indestående i pengeinstitutterne er sikret.
Man kan kalde det en form for kollektiv forsikringsordning for pengeinstitutterne.
For Venstre er det meget afgørende, at aftalen er markedskonform, altså at der er tale om en frivillig aftale med sektoren, samt at i øvrigt Finanstilsynet får endnu bedre mulighed for at følge med i udviklingen i sektoren.
Lad mig derfor sluttelig understrege, at grunden til at det overhovedet har været muligt at indgå en sådan markedsbaseret aftale i modsætning til i andre lande, hvor vi jo ser, at regeringerne har været nødt til at nationalisere nødlidende banker, er, at vi i dansk økonomi har en grundlæggende sund og stærk position, og det, at vi også har en sund og stærk finansielle sektor, er jo også en grund til, at vi kan gøre det.
Det betyder, at der er fedt til at modstå den nuværende situation, og at vi i Danmark derfor politisk kan agere med økonomisk ansvarlighed, så vi kan komme ud på anden side på en fornuftig og ansvarlig måde.
Derfor støtter Venstre naturligvis lovforslaget, som det ligger her.